Meer bekend oor Centurion-skietgevegFoto: ER24 Die Centurion-skietgeveg tussen polisiebeamptes en verdagtes waarin een dood en vier ander beseer is, is as gevolg van ŉ gekaapte voertuig. Maroela Media het vroeër berig een man is tydens die skietgeveg oorlede, terwyl vier ander beseer is. Twee van die beseerdes is onder polisiebewaking na die Tembisa-hospitaal geneem vir verdere mediese sorg terwyl twee ander in hegtenis geneem is en nie mediese behandeling nodig gehad het nie. Kapt. Thomas Mufamadi, woordvoerder van die polisie, sê lede van die metropolisie was op roetine-patrollie in die area toe hulle ŉ verdagte Audi A4 met vyf insittendes van die pad probeer trek het. Die bestuurder het geweier om ag te slaan en het weggejaag, waarna die skietery ontstaan het. Foto: ER24 Tydens die hoëspoed-jaagtog het die verdagtes beheer verloor oor hul voertuig en dit het in ’n sloot langs die pad beland. Die polisie het beslag gelê op twee vuurwapens wat in die motor was. Mufamadi sê ŉ voorlopige ondersoek toon die voertuig was met vals registrasienommerplate toegerus en dat dit vroeër in Augustus 2017 in Daveyton gekaap is. Die vier verdagtes sal binnekort voor die landdroshof verskyn op aanklag van die besit van ŉ gekaapte voertuig en die besit van ongelisensieerde vuurwapens.